LV Eiropas Savienības Oficiālais Vēstnesis C 324/31

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 324/13)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“BATATA DOCE DE ALJEZUR”

EK Nr.: PT-PGI-0005-0517-03.01.2005.

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Gabinete de Planeamento e Políticas Adrese: Rua Padre António Vieira n.o 1 P-1099-073 Lisboa Tālr.: (351) 213 819 300 Fakss: (351) 213 876 635 E-pasts: gpp@gpp.pt

2. Grupa

Nosaukums: Associação de Produtores de Batata Doce de Aljezur Adrese: Largo 1o de Maio n.o 3 Tālr.: (351) 282 990 010 Fakss: (351) 282 990 011 E-pasts: rogerio.rosa@cm-aliezur.pt Sastāvs: ražotāji/pārstrādātāji ( X ) citi ( )

3. Produkta veids

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums

“Batata doce de Aljezur”

4.2. Apraksts

Ar nosaukumu “Batata doce de Aljezur” apzīmē tīteņu dzimtas Ipomoea batatas L. (jeb Batatas edulis) [batātes jeb saldie kartupeļi] sugas “Lira” šķirnes auga piesaknes, kas, gumiem piebriestot, kļūst par bumbuļiem. Bumbuļi ir gareni, bumbierveida, to miza ir purpura krāsā vai kastaņbrūni iesarkana, mīkstums dzeltens. Batāšu lielums mainīgs — no 8,5 × 4,0 cm līdz 16,5 × 7,1 cm, to masa var būt no 50 līdz 450 g. Batātēm ir saldena garša un nedaudz šķiedraina konsistence; lietojot uzturā svaigā veidā, tās pēc garšas atgādina ēdamos kastaņus.

4.3. Ģeogrāfiskais apgabals

Ņemot vērā “Batata doce de Aljezur” kultūras īpašās prasības, tradicionāli izmantoto šķirni, vajadzīgos augsnes un klimatiskos apstākļus un vietējo iedzīvotāju īpašo zinātību, ražošanas, pagatavošanas un iesaiņošanas ģeogrāfiskais apgabals ir ierobežots, un tajā ietilpst Faro rajona Aljezur pašvaldības teritorija un šādi Beja rajona Odemira pašvaldībā esošie pagasti [freguesias]: São Teotóneo, São Salvador, Zambujeira do Mar, Longueira–Almograve un Vila Nova de Milfontes.

4.4. Izcelsmes apliecinājums

Lai pārliecinātos, ka produktam piemīt raksturīgās īpašības, kas to saista ar tā izcelsmes apgabalu, ir ieviesta izsekojamības sistēma. Batāšu audzēšanas saimniecībām, kā arī punktiem produkcijas sagatavošanai un iesaiņošanai tirgum jāatrodas minētajā ģeogrāfiskajā apgabalā, un pēc kontroles dienesta atzinuma saņemšanas tās jāapstiprina ražotāju grupai. Viss ražošanas process no lauku saimniecības līdz tirdzniecības vietai tiek sistemātiski kontrolēts, lai pārbaudītu visu agrotehnisko, sagatavošanas un iesaiņošanas prasību ievērošanu. AĢIN var izmantot tikai attiecībā uz produktu, kurš atbilst visām noteiktajām īpašībām un kura ražošanas process ir ticis kontrolēts. Lai vienmēr pilnībā varētu nodrošināt produkta izsekojamību, sertifikācijas zīme ir numurēta. Izcelsmi, kad vien vajadzīgs, var pārbaudīt visos ražošanas posmos.

4.5. Ražošanas metode

Iekopjot batātēm paredzēto augsni, to sekli uzar, ecē un mēslo ar organiskajiem mēsliem. Batātes stāda februārī; stādot jāseko, lai piesaknes iesniegtos 10–15 cm dziļumā, turklāt starp stādiem jāatstāj 50 cm platas atstarpes, bet rindu atstarpēm jābūt 60 cm platām. Galīgo pārstādīšanu veic aprīlī/maijā, izraugoties aptuveni 25 cm garus stublāju gabalus un ievērojot 20 cm lielu attālumu starp stādiem, bet starp rindām — 65 cm; uzreiz pēc tam stādus viegli aplaista. No nezālēm atbrīvojas, tās izravējot. Vairumā gadījumu laistīšana nav vajadzīga. Audzēšana ilgst aptuveni četrus mēnešus, un lielāko daļu ražas novāc oktobrī, kad batāšu piesaknes pilnīgi piebriedušas un augsne vēl nav pārāk mitra. Pēc novākšanas batātes izklāj tieši uz zemes, lai veicinātu mizas pārkorķēšanos, kā arī griezuma vietas un citu savainojumu aizdzīšanu; pēc tam batātes attīra no augsnes paliekām un citiem netīrumiem. Batātes novieto vēsā un labi vēdināmā vietā 13 līdz 14 °C temperatūrā. Pārlasīšanu un iesaiņošanu veic audzēšanas apgabalā, ne tikai lai ietaupītu uz ražošanas izmaksu rēķina, uzlabotu kvalitātes pārbaužu efektivitāti un rezultativitāti un produkcijas izsekojamību, bet arī un it īpaši tādēļ, ka batātes ir ļoti neizturīgas pret manipulēšanu un transportēšanu, jo tām viegli veidojas nekrozes, kas savukārt nelabvēlīgi ietekmē produkta uzglabāšanos un pasliktina tā kvalitāti un izskatu.

4.6. Saikne

Aljezur X gadsimtā nodibināja arābi, bet 1249. gadā mauriem to atņēma. Saskaņā ar leģendu (kaut arī tā neatbilst faktiskajam batāšu introducēšanas laikam Eiropā) Santiago svētā Jēkaba ordeņa bruņinieki mestra Dom Paio Peres Correia vadībā pirms katras svarīgākas kaujas kā barības piedevu lietojuši šo saldo kartupeļu “dziru”. Iebrukuma spars un Aljezur pils straujā ieņemšana radījuši mauros lielu izbrīnu, un tie neesot spējuši attapties, lai atvairītu tik niknu uzbrukumu. Iekarojums noticis 1249. gadā, un saskaņā ar leģendu šīs brīnišķās uzvaras pamatā neesot bijis nekas cits kā slavenā “feijoada de batata doce de Aljezur” [“Aljezur saldo kartupeļu biezputra”]. Lai arī kāda būtu vēsturiskā patiesība, saldo kartupeļu kultūras pirmsākumi Aljezur meklējami nenosakāmi tālā pagātnē; šāds atzinums apstiprina šīs kultūras tradicionālo raksturu, kas ietekmējis šo reģionu un tā iedzīvotāju ēšanas paražas. Raksturīgās fizikālās, ķīmiskās un organoleptiskās īpašības batātei piešķir gan tās audzētāju agrotehniskā prasme un apgabala dabas apstākļi, proti, podzolētās kāpu augsnes ar mālainu apakškārtu, ko sedz smilšaina virskārta, gan arī okeāna piekrastei tipiskais piejūras klimats, kas valda šaurā piekrastes joslā, kuru apūdeņo Mira upe. Šādi apstākļi sastopami tikai ierobežotajā ražošanas apgabalā, kura klimats un augsnes īpašības krasi atšķiras pat no blakus esošajiem apgabaliem. Aljezur slava sniedzas tālu, un tā saistīta ar saldajiem kartupeļiem, kā par to liecina batāšu augstā cena, par kādu šo produktu pārdod tirgū, mēģinājumi piesavināties tās vārdu un izmantot to savtīgos nolūkos, kā arī daudzās bibliogrāfiskās atsauces un pasākumi, kas veltīti šim bumbuļaugam. Aljezur saldo kartupeļu reputācija nav jauns modes kliedziens, ko būtu radījis gadījuma rakstura un apstākļu nosacīts pieprasījums. Tas ir attiecīgā apgabala dabas apstākļiem pilnīgi pielāgojies kultūraugs, kurš dziļi iesakņojies vietējā kultūrā un kura pirmsākumi meklējami aizvēsturiskos laikos. Ja šis kultūraugs nonācis līdz mums, tas nozīmē, ka šāda veida produktu entuziasti atzīst šo batāšu unikālās īpašības (tās ir saldas, mīkstas un ar zemu šķiedrainības pakāpi) un dod priekšroku Aljezur apgabalā audzētajām 'Lira' šķirnes batātēm, nevis saldajiem kartupeļiem, ko ieved no citiem pasaules reģioniem.

4.7. Pārbaudes struktūra

Nosaukums: AP AG AL — Associação para os Produtos Agro — Alimentares Tradicionais Certificados do Algarve Adrese: Rua Mouzinho de Albuquerque, n.o 1A r/c P-8000-397 Faro Tālr.: (351) 289 804 532 Fakss: (351) 289 804 533 E-pasts: Dora.guerreiro@clix.pt Ir atzīts, ka APAGAL apvienība atbilst standarta 45011:2001 prasībām.

4.8. Marķējums

Uz etiķetes obligāti jābūt norādei “Batata doce de Aljezur — Indicação Geográfica Protegida”, Eiropas Savienības logotipam (pēc reģistrēšanas), kā arī produkta logotipam, kura paraugs attēlots še turpmāk.

Līdztekus šīm norādēm un neatkarīgi no tirdzniecības iesaiņojuma, uz etiķetes vienmēr jābūt AĢIN sertifikācijas zīmei.

Ražotāja vārdu vai nosaukumu un adresi nedrīkst aizstāt ne ar kādas citas organizācijas nosaukumu arī tad, ja tā ir atbildīga par produktu vai tā pārdošanu. Produkta pārdošanai lietoto nosaukumu “Batata doce de Aljezur — IGP” nedrīkst papildināt ne ar kādu citu apzīmējumu vai norādi, ne arī ar izplatītāju vai citu organizāciju preču zīmēm.

(1) OV L 93, 31.3.2006., 12. lpp.